Krejcir se vrou en seun in hof | Maroela Media
Katerina Krejcirova Vrydag tydens haar inhegtenisneming buite die Palm Ridge-landdroshof Foto; Werner Beukes/SAPA
Die omstrede Tsjeggiese sakeman Radovan Krejcir se vrou, Katerina Krejcirova, en seun, Dennis, het Maandagoggend vlugtig in die gespesialiseerde handelsmisdaadhof in Pretoria verskyn.
Krejcirova en Dennis (21) is Vrydag in hegtenis geneem in verband met 'n beweerde gesteelde voertuig wat by die egpaar se Vaal-eiendom opgespoor is. Hulle is dieselfde dag op 'n waarskuwing vrygelaat nadat Krejcirova 'n dringende aansoek in die Pretoriase hooggeregshof ingedien het.
Die staat beweer dat die twee 'n Volkswagen Amarok met vervalsde dokumentasie gekoop het.
Die saak is tot 20 Maart uitgestel nadat die staat uitstel gevra het sodat die polisie die saak verder kan ondersoek. Krejcirova se prokureur het die aansoek teengestaan.
Krejcirova se prokureur het in die hof gesê die betrokke voertuig is op 'n besigheidsperseel in die Vaal aangetref. "Die ondersoekbeampte is meegedeel dat die uitvoerende hoof 'n verduideliking oor die voertuig kan gee," het die prokureur gesê. "Die polisie het die twee in hegtenis geneem sonder om die saak behoorlik te ondersoek." – SAPA